Furmani (folklórny súbor)

Folklórny súbor Furmani vznikol pri Centre voľného času Domino v Nitre v roku 2004. Jeho členovia sú väčšinou bývalí členovia detských folklórnych súborov v Nitre a okolí, vo veku od 15-30 rokov. Súbor prezentuje prvky hudobného a tanečného folklóru z regiónov Ponitrie (Dolné Ponitrie, Podzoborie, okolie Topoľčian), Tekov (Dolné Požitavie, Horné Požitavie, Čilejkárska oblasť) a Zemplín.

V programe je možné vidieť charakteristické tance ako je pomalý čardáš, čardáš, trasený čardáš, frišká, dievčenské kolesá, chlapčenské verbunky, ale i samostatné spevácke a hudobné čísla. Činnosť súboru je zameraná aj na zbieranie a renováciu tradičných krojov a krojových súčastí. V roku 2016 nahrala ľudová hudba a spevácka skupina súboru profilový CD album FS Furmani Keť sme mi po poli choďili. V roku 2016 vyšiel viacgeneračný CD album Na Vánoce na tí hodi, ktorého súčasťou bola aj ĽH a tanečný súbor.

FS Furmani pravidelne účinkuje na podujatiach, ktoré organizuje Mesto Nitra ale predstavil sa divákom na mnohých vystúpeniach súťažiach a festivaloch na Slovensku (MFF Myjava, Košice, Zuberec, Rimavská Sobota, Krakovany, Malá Lehota...) i v zahraničí (Česko, Poľsko, Maďarsko, Holandsko, Srbsko, Nemecko, Taliansko...).

Medzi najväčšie úspechy súboru patrí Hlavná cena festivalu V Bileskej Biale (PL) a zlaté pásmo na celoslovenskej súťaži Vidiečanova Habovka 2019, ktoré získala ľudová hudba a spevácka skupina.

FS Furmani z príležitosti 15. výročia založenia v roku 2019 získal Cenu primátora mesta Nitry.

Vedenie 
 Marián Hlavatý - umelecký a organizačný vedúci súboru; choreograf, tanečný a hlasový pedagóg
 Erik Sitár - vedúci ľudovej hudby

Ľudová hudba 
Ľudová hudba Furmani sa začala formovať v Nitre v roku 2003 z bývalých členov hudieb detských folklórnych súborov Borinka a Nitranček. V roku 2004 sa ku kapele pridali aj bývalí tanečníci týchto súborov, čím vznikol mládežnícky folklórny súbor Furmani. Repertoár súboru tvoria piesne a tance z Ponitria a z Tekova. Kapela čerpá najmä z výskumov a tvorby Mariana Járeka, ale tvorivo sa angažujú aj jej členovia. Do roku 2014 ľudovú hudbu viedol jej primáš Matej Galgóci, po ňom vedenie prevzal Erik Sitár, ktorý do ľudovej hudby FS Furmani nastúpil s novou generáciou mladých muzikantov odchovaných v DFS Borinka. Kapela hrá v zložení klasickej cimbalovej hudby (prvé husle, druhé husle, violová kontra, kontrabas, cimbal, klarinet), ale tiež ako gajdošská muzika (gajdy, husle, kontra, kontrabas, ozembuch).

Popri ľudovej hudbe pôsobí aj spevácka skupina, ktorá pozostáva zo spevácky zdatných tanečníčiek a tanečníkov súboru. Spevácku skupinu vedie Marián Hlavatý.

Programové bloky

Piesne a tance z Tekova 
 Čardáš a frišká zo Starého Tekova (choreografia: Marián Hlavatý, hudobná úprava: Matej Galgóci)
 Trasený čardáš z Nového Tekova (choreografia: Marián Hlavatý, hudobná úprava: Matej Galgóci)
 Dievčenské koleso z Rybníka (choreografia: Marián Hlavatý, hudobná úprava: Matej Galgóci)
 Chlapčenský verbunk (choreografia: Marián Hlavatý, hudobná úprava: Erik Sitár)
 Šusterský tanec z okolia Zlatých Moraviec (choreografia: Ján Blaho, hudobná úprava: Marian Járek)
 Gajdoštanec – tance z Tekova (choreografia Marián Hlavatý, hudobná úprava Marian Járek)
 Čilejkárska zábava – tance z Tekova (choreografia Marián Hlavatý, hudobná  úprava Erik Sitár)
 „Kúpev cigáň somára“ – žartovné piesne z okolia Zlatých Moraviec (hudobná úprava: Marian Járek)
 „Zakukala kukulienka“ – ľúbostné tekovské piesne z Vojvodiny (hudobná úprava: Marian Járek)
 „Chodila ďievčina s košíkom“ – mládenecké piesne z Tekova (hudobná úprava: Marian Járek)
 „Milí muoj, milí muoj, zelená ratolesť“ – ľúbostné piesne z Kozároviec (hudobná úprava: Erik Sitár)

Piesne a tance z Ponitria 
 Gajdošké z Veľkého Zálužia – tance a piesne podľa nositeľa tradícií Jozefa Antalíka (choreografia: Marián Hlavatý, tanečná spolupráca: Martin a Kristína Olejároví, hudobná úprava: Matej Galgóci)
 Čo by koza neskákala – gajdošské tance z Jedľových Kostolian (choreografia Marián Hlavatý, hudobná  úprava Erik Sitár)
 Na Žochárskej zábave – obrázok z fašiangovej zábavy z okolia Topoľčian (choreografia: Marián Hlavatý, tanečná spolupráca: Martin a Kristína Olejároví, hudobná úprava: Erik Sitár)
 Regrútska rozlúčka z Podzoboria (choreografia: Marián Hlavatý, tanečná spolupráca: Martin a Kristína Olejároví, hudobná úprava: Marian Járek)
 „Keť som išou do Komárna“ – regrútske piesne z Máne (hudobná úprava: Štefan Molota)
 „Zďalaka je poznať“ – žartovné gajdošské piesne z Komjatíc (hudobná úprava: Marian Járek)
 „Len sa vi panenki nestarajte“ – svadobné piesne z Hájskeho (hudobná úprava: Erik Sitár)

Piesne a tance zo Zemplína 
 Mužské cifrovanie, dievčenská karička a párový čardáš (choreografia: Marián Hlavatý, tanečná spolupráca: Martin a Kristína Olejároví, hudobná úprava: Erik Sitár)

Referencie 

Slovenské folklórne súbory
Kultúra v Nitre
Organizácie založené v 2004